ডেঙ্গুতে ৩ জেলায় নারীসহ ৩ জনের মৃত্যু
বাংলার সময়ডেঙ্গুতে ৩ জেলায় নারীসহ ৩ জনের মৃত্যু
ডেঙ্গু আক্রান্ত হয়ে আজও ময়মনসিংহ, ফরিদপুর ও কুষ্টিয়ায় নারীসহ ৩ জন মারা গেছেন। স্বাস্থ্য অধিদপ্তর জানায়, রাজধানীর বাইরে আজ মঙ্গলবার দুপুর পর্যন্ত গত ২৪ ঘণ্টায় হাসপাতালে ভর্তি হয়েছেন ৪৫৯ জন। ঢাকায় এ সংখ্যা ২৯৪।
সোমবার সকালে ফরিদপুর মেডিকেল কলেজ হাসপাতালে চিকিৎসাধীন অবস্থায় মারা গেছেন সিদ্দিক মিয়া নামে এক ব্যক্তি। নিহত সিদ্দিকের বাড়ি মাদারীপুরের রাজৈর উপজেলায়। এ নিয়ে ফরিদপুর মেডিকেলে এখন পর্যন্ত ডেঙ্গু আক্রান্ত হয়ে ৮ জনের মৃত্যু হলো। এদিকে জেলার বিভিন্ন হাসপাতালে আজও ৪৫ জন ডেঙ্গু রোগী ভর্তি হন।
কুষ্টিয়ায় চিকিৎসাধীন অবস্থায় মিনা খাতুন নামে এক নারী মারা গেছেন। ভোরে ভেড়ামারা উপজেলা স্বাস্থ্য কমপ্লেক্সে চিকিৎসাধীন অবস্থায় তার মৃত্যু হয়। স্বজনরা জানান, শুক্রবার ডেঙ্গু জ্বরে আক্রান্ত হয়ে হাসপাতালে ভর্তি হন তিনি। এর আগে জোসনা খাতুন নামে কুষ্টিয়ায় আরও এক নারীর মৃত্যু হয়। এ পর্যন্ত জেলায় ৮০৫ জন ডেঙ্গু রোগী শনাক্ত হয়। এর মধ্যে বর্তমানে চিকিৎসাধীন রয়েছেন ৬৮ জন।
এদিকে যশোরের ডেঙ্গু পরিস্থিতি এখনও নিয়ন্ত্রণের বাইরে। প্রতিদিন আক্রান্ত হয়ে হাসপাতালে ভর্তি হচ্ছেন নতুন নতুন রোগী। সোমবার সকাল পর্যন্ত ২৪ ঘণ্টায় হাসপাতালে ভর্তি হন ৭৪ জন।
যশোর জেনারেল হাসপাতালের মেডিকেল অফিসার ডা. মুশফিকুর রহমান বলেন, ঢাকা থেকে আক্রান্ত হয়ে আসছে এ রকম না। এখানে স্থানীয় আক্রান্তরা আসছে। এ ছাড়া যশোরে এখনো ডেঙ্গুর প্রকোশ রয়েছে।
সাতক্ষীরায় কোনোভাবেই ঠেকানো যাচ্ছে না ডেঙ্গুর প্রকোপ। হঠাৎ করে বেড়ে গেছে ভর্তি রোগীর সংখ্যা। সোমবার সকাল পর্যন্ত ২৪ ঘণ্টায় নতুন করে হাসপাতালে ভর্তি হন ১৮ জন। গত দু’দিনে এ সংখ্যা ওঠানামা করছিল ৩ থেকে ৯ এ। বৃষ্টির কারণে এডিস মশার উপদ্রব বেড়ে গেছে বলে মনে করেন চিকিকৎসকরা।
সাতক্ষীরা সদর হাসপাতাল ডা. আসাদুজ্জামান শিমুল বলেন, দুই একদিন রোগী বেশি এসেছে। তবে এখন সার্বিক পরিস্থিতি দেখে মনে হচ্ছে ডেঙ্গু রোগীর সংখ্যা কমের দিকে যাচ্ছে।
এ ছাড়া লালমনিরহাট, পটুয়াখালী ও কিশোরগঞ্জসহ দেশের অধিকাংশ জেলায় ডেঙ্গু পরিস্থিতি ধীরে ধীরে উন্নতি হচ্ছে। চিকিৎসরা বলছেন, ডেঙ্গু প্রতিরোধে চিকিৎসা সেবার পাশাপাশি পরিষ্কার-পরিচ্ছন্নতা কার্যক্রম অব্যাহত রাখতে হবে।